Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 43/14/5511	Žilina, 28.4.2014
EEČ : 2-43-205-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako živnostník zapísaný v živnostenskom registri pod obchodným menom XXXXX - XXXXX, IČO: XXXXX, s miestom podnikania  XXXXX 
-	za obdobie od mesiaca 6/2013 do 11/2013 zrazil z miezd zamestnancov predpísané dávky na sociálne poistenie vo výške 1.580,70,-€, 
-	za obdobie od mesiaca 4/2013 do 11/2013 zrazil z miezd zamestnancov predpísané dávky na zdravotné poistenie vo výške 918,26,- €, 
a tieto napriek tomu, že v čase ich splatnosti mal na ich zaplatenie, neodviedol príslušným subjektom  v celkovej výške 2.498,96,-€ ale použil na iný nezistený účel, 
čím spôsobil štátnemu rozpočtu Slovenskej republiky v zastúpení Sociálna poisťovňa, pobočka XXXXX, ul. XXXXX, XXXXX škodu vo výške 1.580,70,-€,
a škodu štátnemu rozpočtu Slovenskej republiky v zastúpení Všeobecná zdravotná poisťovňa, pobočka XXXXX, ul. XXXXX, XXXXX škodu vo výške 918,26,- €

lebo zanikla trestnosť činu

Odôvodnenie:
Vyšetrovateľ OR PZ OKP OEK Čadca uznesením sp. zn. ČVS:ORP-648/OEK-CA-2013 zo dňa 24.02.2014 podľa § 206 ods. 1 Tr. por. vzniesol obvinenie XXXXX pre prečin neodvedenia dane a poistného podľa § 277 ods. 1 Tr. zák. na vyššie uvedenom skutkovom základe. 

Po skončení vyšetrovania predložil vyšetrovateľ vyšetrovací spis tunajšej prokuratúre s návrhom na zastavenie trestného stíhania z dôvodu využitia účinnej ľútosti obvineným. Po preskúmaní spisového materiálu som sa s týmto návrhom a jeho odôvodnením stotožnil. 

Podľa § 215 ods.1 písm. h) Tr. por. prokurátor zastaví trestné stíhanie, ak trestnosť činu zanikla. 

Podľa §  86 ods. 1 písm. e) Tr. zák. trestnosť trestného činu skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 86 ods. 2 Tr. zák. trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Dňa 20.1.2014 bol k veci vypočutý  svedok živnostník XXXXX, ktorý sa vyjadril, že odvody neuhradil kvôli druhotnej platobnej neschopnosti. Zo spisového materiálu ČVS:ORP- 648/OEK-CA-2013 vedenom na OKP OR PZ Čadca vyplýva, že došlo ku spáchaniu prečinu neodvedenia dane a poistného podľa § 277 ods. 1 Trestného zákona XXXXX na tom skutkovom základe ako je uvedené vo výrokovej časti tohto uznesenia. Skutočnosti boli dostatočne preukázané znaleckým posudkom č. 2/2014, ktorý vyhotovil znalec z oboru ekonomika a podnikanie, odvetvie účtovníctvo XXXXX. Z neho vyplynulo, že predmetný živnostník, mal vo všetkých termínoch splatnosti dostatok finančných prostriedkov na zaplatenie predpísaných daní a odvodov poistného za zamestnancov. Výšky jednotlivých povinných odvodov boli spresnené správami z príslušných inštitúcii.

V správe zo Sociálnej poisťovne, pobočka XXXXX zo dňa 16.1.2014 je uvedené, že predmetný subjekt dodatočne odviedol poistné po lehote splatnosti za obdobie od 06/2013 do 10/2013, pričom ku dňu podania správy zostáva doplatiť poistné za zamestnancov len za mesiac 11/2013 vo výške 78,09,-€. V správe zo spol. VŠZP, pobočka XXXXX je uvedené, že subjekt dlhuje za obdobie od mesiaca 4/2013 do 11/2013 poistné na zdravotné poistenie za zamestnancov vo výške 918,26,- €. V ostatných zdravotných poisťovniach a na daňovom úrade nemá subjekt relevantnú podlžnosť.

Dňa 21.3.2014 bol k veci vypočutý obvinený XXXXX, ktorý využil právo podľa § 34 Tr. poriadku a k veci sa odmietol vyjadriť.
Následne boli k veci vypočutí splnomocnenci poškodených /VŠZP a Soc. poisťovňa/, ktorí sa vyjadrili k aktuálnym podlžnostiam uvedeným vo výroku uznesenia.

Dňa 1.4.2014 a 9.4.2014 boli na OKP doručené správy od spol. Sociálna poisťovňa, pobočka XXXXX a VŠZP, v ktorých je uvedené, že obvinený podlžnosti ktoré boli predmetom trestného konania dodatočne zaplatil vrátane nových splatných odvodov za 02/2014.

K veci bol vyšetrovateľom zabezpečený Výpis zoznamu páchateľov z IS DVS z ktorého je zrejme, že obvinený spĺňa podmienky uvedené aj v § 86 ods. 2 Tr. zák.

Keďže v označenej veci trestnosť prečinu neodvedenia dane a poistného podľa § 277 ods.1 Tr. zák. zanikla z dôvodu využitia ustanovenia o účinnej ľútosti podľa § 86 ods. 1 písm. e) Tr. zák., a zároveň u obvineného nie je daná prekážka podľa § 86 ods. 2 Tr. zák., rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Pekara
prokurátor